**TÄIEND- JA ALTERNATIIVMEDITSIINI VALDKONNA**

**KUTSEKOMISJONIDE TÖÖKORD**

1. **Üldsätted**
	1. Täiend- ja alternatiivmeditsiini (TAM) valdkonna kutsekomisjonid on Täiend- ja Alternatiivmeditsiini Kutsekoja all tegutsevad kutse andmist korraldavad organid.
	2. TAM valdkonna kutsekomisjonid on: aroomteraapia, eesti loodusteraapia, hiina loodusteraapia, holistilise regressiooniteraapia, homöopaatia, refleksoloogia, shiatsu teraapia-, tai loodusteraapia ja tiibeti loodusteraapia kutsekomisjon.
	3. Käesoleva töökorra on TAM Kutsenõukogu kehtestanud eesmärgiga reguleerida kutsekomisjonide ja hindamiskomisjonide töökorraldust kutse andmise ja taastõendamise protsessis.
	4. Töökorra väljatöötamisel on lähtutud Kutse andmise korrast täiend- ja alternatiivmeditsiini kutsetele.
2. **Kutsekomisjonide ülesanded**
	1. Kõigi kutsekomisjonide tegevuse eesmärgiks on hinnata ja arendada TAM valdkonna töötajate kutseoskusi.
	2. Oma tegevuse eesmärgi saavutamiseks on kutsekomisjonil õigus:

	1) korraldada TAM valdkonna töötajate kutse andmiseks vajaliku dokumentatsiooni ja protseduuride väljatöötamist ning nende regulaarset kaasajastamist;

	2) korraldada taotleja hindamist vastavalt kutse andmise korrale ja kutsestandardile.

	3) moodustada hindamise läbiviimiseks hindamiskomisjon(e), koordineerida ja korraldada hindamiskomisjoni(de) tööd ning teostada nende tegevuse üle järelevalvet;

	4) teha ettepanekuid Kutsenõukogule lepingute sõlmimiseks hindamiskomisjoni(de) liikmetega;

	5) teha otsuseid kutse andmise/mitte andmise ja kutsetunnistuse väljaandmise ning kehtetuks tunnistamise osas;

	6) lahendada hindamiskomisjonide tegevuse kohta laekunud apellatsioone;

	7) välja töötada ja esitada Kutsenõukogule kinnitamiseks kutsetunnistuse väljaandmisega seotud kulude eelarve ning kutsekomisjoni ja eksamikomisjoni liikmete tasustamise alused.
	3. Kutsekomisjon on kohustatud tagama TAM valdkonna kutse andmise vastavuse (kehtivatele seadusandlikele aktidele ja) kutsestandardile.
	4. Kutsekomisjon on kohustatud tagama, et hindamiskomisjoni liikmeteks määratakse pädevad inimesed, kes hindavad taotlejate kompetentsust kutsestandardi nõuetele.
	5. Kutsekomisjon tagab kõigile soovijatele kutse andmise ja taastõendamisega seotud teabe võrdse ja õigeaegse kättesaadavuse.
	6. Kutsekomisjon vastutab kutseregistrisse esitatud andmete õigsuse eest.
	7. Kutsekomisjon tagab kutse andmise käigus saadud avaldamisele mittekuuluva teabe kaitstuse.
	8. Kutsekomisjoni liikmetel on õigus saada oma töö eest tasu.
3. **Kutsekomisjoni moodustamine ja koosseis**
	1. Kutsekomisjoni kinnitab TAM Kutsenõukogu vastava eriala liitude esindajate ettepanekul.
	2. Kutsekomisjon moodustatakse kutse andmise protsessiga seotud kutse- ja erialaliitude, koolitajate, kutseala spetsialistide ja kutsenõukogu esindajatest.
	3. Kutsekomisjon moodustatakse neljaliikmelisena.
	4. Kutsekomisjoni liikmed valivad enda seast esimehe ja esimehe ametikoht on roteeriv iga kahe aasta tagant.
	5. Juhul kui kutsekomisjoni esimees ei saa osaleda kutsenõukogu koosolekul, volitab ta kedagi liikmetest ennast asendama.
	6. Kutsekomisjoni liikmed kinnitatakse neljaks aastaks.
	7. Kui kutsekomisjonil on põhjendatud pretensioone liikme tegevuse või tegevusetuse kohta, esitab kutsekomisjoni esimees kirjaliku põhjendatud taotluse Kutsenõukogule kõnealuse kutsekomisjoni liikme tagasi kutsumiseks ja uue määramiseks.
4. **Kutsekomisjoni töövorm ja otsuste vastuvõtmine**
	1. Kutsekomisjoni töövormiks on koosolek (sh elektrooniline).
	2. Kutsekomisjoni koosoleku kutsub kokku kutsekomisjoni esimees.
	3. Kutsekomisjoni otsused võetakse vastu liikmete lihthäälteenamusega.
	4. Kutsekomisjon on otsustusvõimeline, kui koosolekul osalevad kõik kutsekomisjoni liikmed.
	5. Kutsekomisjoni koosolekud protokollitakse ja säilitatakse vastavalt Kutse andja dokumentide arhiveerimise korrale.